Broj: 711-I-342-P-30/23-02-24

Zagreb, 03. veljače 2023 .

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Agnese Filipović Grčić, službenica ovlaštena za privremeno obavljanje poslova pročelnika Upravnog odjela za poslove Župana, Županijske skupštine i službeničke odnose Šibensko-kninske županije** za davanjem očitvovanja Povjerenstva, na 202. sjednici, održanoj 03. veljače 2023., daje sljedeće

**OČITOVANJE**

**Povjerenstvo za odlučivanje o sukobu interesa ukazuje podnositeljici zahtjeva da nije nadležno za davanje uputa kojim aktom donesenim na temelju zakona bi se moglo propisati ostvarivanje prava na podmirenje troškova prehrane općinskim načelnicima, gradonačelnicima, županima i njihovim zamjenicima te ju upućuje da se sa upitom obrati Ministarstvu pravosuđa i uprave kao nadležnom tijelu.**

Obrazloženje

Zahtjev za očitovanjem Povjerenstva podnijela je Agnesa Filipović Grčić, službenica ovlaštena za privremeno obavljanje poslova pročelnika Upravnog odjela za poslove Župana, Županijske skupštine i službeničke odnose Šibensko-kninske županije. U Povjerenstvu je zahtjev zaprimljen 23. siječnja 2023. pod poslovnim brojem 711-U-876-P-30/23-01-1, povodom kojeg se vodi predmet broj P-30/23.

U zahtjevu podnositeljica navodi da je Povjerenstvo u očitovanju broj P-270/22 od 30. svibnja 2022. navelo (a pozivajući se na Uputu za postupanje u pogledu prava lokalnih dužnosnika, Ministarstva uprave, Uprave za politički sustav, državnu upravu te lokalnu i područnu (regionalnu) samoupravu od 10.lipnja 2015.), da dužnosnici ostvaruju prava iz mirovinskog i zdravstvenog osiguranja, dok se u pogledu ostalih materijalnih prava navodi da lokalni dužnosnici imaju pravo na naknadu stvarnih troškova nastalih u vezi obnašanja dužnosti (troškovi prijevoza, dnevnica za službena putovanja), kao i nekih drugih prava, poput prava na korištenje službenog automobila, pri čemu da se iznosi mišljenje da bi takva prava lokalnih dužnosnika trebalo urediti posebnim zakonom. Nadalje se ističe da se tim mišljenjem navodi kako do isplate primitka općinskim načelnicima, gradonačelnicima, županima i njihovim zamjenicima, koji ne predstavljaju dodatnu naknadu u smislu članka 7. ZSSI-a, može doći ukoliko je to propisano zakonom ili drugim općim aktom donesenim na temelju zakona. Nadalje, da iz mišljenja Ministarstva pravosuđa i uprave od 28. studenog 2022., koje je podnositeljica u privitku i dostavila, u bitnom proizlazi da analogijom prava na dnevnicu na koju dužnosnik ima pravo, a koja je namijenjena za pokriće izdataka prehrane i prijevoza, ne bi bilo zapreke da se pravo na isplatu novčane naknade za podmirenje troškova prehrane propiše općim aktom jedinice i za lokalne dužnosnike, u kojim slučaju bi dužnosnik ostvario navedeno pravo ukoliko je ono propisano općim aktom jedinice lokalne samouprave. Također, navela je da s obzirom da Zakonom o lokalnoj i područnoj (regionalnoj) samoupravi nije za izabrane lokalne dužnosnike, osim prava na plaću i staž osiguranja, nisu propisana druga prava, kako je nejasno kojim bi se općim aktima donesenim na temelju zakona moglo propisati ostvarenje prava na podmirenje troškova prehrane te stoga moli mišljenje Povjerenstva u odnesu na navedeno.

Člankom 8. stavcima 3. i 4. ZSSI-a propisano je da su u slučaju dvojbe, predstavlja li neko ponašanje povredu odredaba ZSSI-a o sukobu interesa ili drugog zabranjenog ili propisanog ponašanja predviđenog tim Zakonom, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, no obzirom da se odnosi na dvojbu u pogledu primjene ZSSI-a, Povjerenstvo u svrhu učinkovitog sprječavanja i provođenja edukacije u pitanjima sukoba interesa povodom podnesenog zahtjeva daje obrazloženo očitovanje.

Primanje troškova prehrane povezano je s troškovima nastalima u obnašanju dužnosti, slijedom čega ne predstavlja zabranjenu dodatnu naknadu iz članka 7. točke d) ZSSI-a, odnosno ostvarivanje naknade troškova prehrane nije suprotno odredbama ZSSI-a.

Međutim, Povjerenstvo ukazuje podnositeljici zahtjeva da nije u njegovoj nadležnosti davanje uputa kojim aktom donesenim na temelju zakona bi se moglo propisati ostvarivanje prava na podmirenje troškova prehrane općinskim načelnicima, gradonačelnicima, županima i njihovim zamjenicima te je upućuje da se sa upitom obrati Ministarstvu pravosuđa i uprave kao nadležnom tijelu za poslove lokalne samouprave.

Slijedom navedenog, Povjerenstvo je dalo očitovanje kao u izreci ovog akta.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Podnositeljici, putem dostavljene e-mail adrese
2. Objava na internetskoj stranici Povjerenstva
3. Pismohrana